PREDKLADACIA  SPRÁVA

	Vzťahy medzi Slovenskou republikou a Kanadou v oblasti sociálneho zabezpečenia neboli doteraz upravené žiadnym zmluvným dokumentom. Vzhľadom na to, že na území Kanady žije veľká komunita našich občanov, z iniciatívy obidvoch strán sa v roku 1999 začali rokovania o príprave návrhu Zmluvy o sociálnom zabezpečení medzi Slovenskou republikou a Kanadou (ďalej len zmluva“). 

	Táto zmluva upravuje vzťahy medzi obidvomi štátmi v oblasti dôchodkového zabezpečenia osôb, ktoré boli zamestnané (poistené) alebo sú a budú zamestnané (poistené) na území obidvoch štátov. Umožňuje voľný pohyb týchto osôb, zaručuje rovnaké zaobchádzanie a rovnaké práva a povinnosti ako vlastným občanom s ohľadom na nároky na dávky dôchodkového zabezpečenia.

	Z hľadiska vecného rozsahu (článok 2) sa zmluva vzťahuje na strane Slovenskej republiky na systémové dávky dôchodkového zabezpečenia. Na kanadskej strane sa tieto dávky delia na dva základné systémy a to: 
 - Dávky prislúchajúce podľa Zákona o zabezpečení v starobe, ktoré sú platené zo štátneho rozpočtu a prislúchajú všetkým osobám bývajúcim minimálne 10 rokov na území Kanady. Osobám, ktoré sa po určitom období vysťahujú z Kanady tento dôchodok prináleží za dobu 20 rokov, počas ktorých bývali v Kanade, pričom na roveň doby pobytu v zahraničí sa kladie doba poistenia, resp. zamestnania v zmluvnom štáte. 
- Dávky prislúchajúce podľa Kanadského dôchodkového plánu sú obdobou našich dávok dôchodkového zabezpečenia. Kanadský dôchodkový plán sa vzťahuje na všetky osoby, ktoré sú poistené na území Kanady okrem provincie Quebec, ktorá má vlastný systém dôchodkového zabezpečenia. Vzhľadom na rozdielnosť systémov je potrebné s touto provinciou uzatvoriť osobitnú dohodu (článok 24). Pre úplnosť je potrebné uviesť, že rokovania s touto provinciou sa už začali. Dohoda však zatiaľ nie je pripravená na prerokovanie vo vláde. Po ukončení expertných rokovaní s touto provinciou bude materiál štandardným spôsobom predložený na rokovanie vlády SR a následne do Národnej rady SR.

	Z hľadiska osobného rozsahu sa zmluva vzťahuje na všetky osoby, ktoré podliehajú alebo podliehali právnym predpisom jednej alebo obidvoch zmluvných strán, a tiež na iné osoby, ak tieto odvodzujú svoje práva od vyššie uvedených osôb. 

	Účasť zamestnanca na dôchodkovom zabezpečení (poistení) sa riadi právnymi predpismi tej zmluvnej strany, na území ktorej sa zamestnanie vykonáva. Toto neplatí, ak ide o osoby, ktoré vykonávajú špecifické zamestnania uvedené v článkoch 7 a 8 zmluvy. Odlišná právna úprava platí aj pre samostatne zárobkovo činné osoby, ktorých účasť na poistení sa riadi právnymi predpismi tej zmluvnej strany, na území ktorej má táto osoba trvalý pobyt.

	V článkoch 11 až 16 zmluvy sa ustanovujú podmienky nároku na výplatu a výpočet dávok uvedených vo vecnom rozsahu zmluvy.
	Články 17 až 27 zmluvy obsahujú rôzne ustanovenia nevyhnutné na vykonávanie zmluvy.
	Zmluva nezakladá žiadne nároky na štátny rozpočet.

	Dávky dôchodkového zabezpečenia prislúchajúce podľa právnych predpisov Slovenskej republiky budú hradené z prostriedkov Sociálnej poisťovne.
	Svojím obsahom a rozsahom je zmluva v súlade s právnymi predpismi Slovenskej republiky a všeobecne uznávanými zásadami medzinárodného práva. Záväzky pre obidva štáty sú rovnaké a vzájomne vyvážené.
	Vzhľadom na skutočnosť, že ide o prezidentskú zmluvu, podľa článku 86 písm. d) Ústavy Slovenskej republiky, pred ratifikáciou bude zmluva predložená NR SR na vyslovenie súhlasu.